Košice – mestská časť Krásna

Košice – mestská časť Krásna (iné názvy: Košice-Krásna, Krásna; v minulosti Krásna nad Hornádom a Opátska (Opácka), ) je mestská časť Košíc, súčasť okresu Košice IV.

Prvá písomná zmienka o obci Krásna pochádza z roku 1143. Po druhej svetovej vojne sa stala súčasťou mesta Košice. V Krásnej žije okolo 5 600 obyvateľov a dodnes si sčasti udržiava vidiecky charakter.

 Symboly obce 
Mestské zastupiteľstvo v Košiciach uznesením č. 84/2007 na svojom IV. rokovaní dňa 26. a 27. apríla 2007 v súlade so zákonom o obecnom zriadení schválilo Všeobecne záväzné nariadenie mesta Košice č. 90 o erbe a vlajke mestskej časti Košice-Krásna.

 Erb 
V modrom štíte vpravo na striebornom kamennom stĺpe strieborné osemspicové koleso, vľavo zlatý lev v rovnakej zbroji, v labách so striebornou tŕňovou bezlistou vetvičkou ukončenou tromi červenými zlatostrednými a striebrokalíšnymi ružami. 

 Vlajka 
Vlajka má podobu v jednej štvrti od žrde štiepeného listu, ktorého žrďová časť je žlto – modro delená, vejúca časť pozostáva zo šiestich pozdĺžnych pruhov bieleho, modrého, bieleho, modrého, červeného, žltého a červeného. Vlajka má pomer strán 2 : 3 a ukončená je tromi cípmi, t. j. dvomi zástrihmi, siahajúcimi do tretiny jej listu.  

 Polohopis 
 Vodné toky 
 Rieka Hornád

 Vodné plochy 
 Štrkovisko Krásna

 Ulice 
1. mája; Adamova; Baničova; Beniaková; Bezručova; Edisonova; Feketeova pažiť; Goldírova; Golianova; Harčarova; Horná; K majeru; Keldišova; Kertésova; K Hutke;  Kladenská; Konopná; Krajná; Križinova; Lackova; Minská; Mozartova; Na pažiti; Na prednom Záhumní; Nábrežná; Ortoviska,Opátska; Orná; Pasienková; Piesočná; Pollova; Prašná; Pri Hornáde; Rehoľná; Rybárska; Smutná; Sv. Gorazda, Štrková; Tatarkova; Ukrajinská (prechádza Krásnou ako pokračovanie Slaneckej cesty z časti Nad Jazerom);Urbárska, Vyšný dvor; Zelená; Žiacka.

 Názov 
Vývin názvu obce
 1219 – abbas de Zebloc (po latinsky)
 1255 – Sceplok
 1280 – monast. Zceplak
 1288 – villa Zeplak
 1327 – poss. Zyplok
 1328 – Zeplak
 1335 – poss. Sceplok, Sceplak
 1337 – Zeplak
 1808 – Széplak (po maďarsky)  
 1906 – Siplak
 1918 – Krásna nad Hornádom (po slovensky)

 Kultúra a zaujímavosti  
 Pamiatky 
 Benediktínske opátstvo, archeologická lokalita zaniknutého kláštora založeného v 40. rokoch 13. storočia. 

 Kaštieľ Meškovcov, jednopodlažná pôvodne renesančná dvojtraktová stavba so stredným a bočnými rizalitmi, z druhej polovice 16. storočia. Primárna stavba mala dve kruhové nárožné bašty. V prvej tretine 17. storočia bol obnovený. Od roku 1717 patrí kaštieľ Meškovcom. Jozef I. Meško nechal kaštieľ rozšíriť na konci 18. storočia, keď boli nárožné bašty upravené na rizality a vznikol stredný rizalit s portikom. Po roku 1789 bol rozšírený na dvojtrakt. Západné krídlo bolo pristavané v roku 1828, koncom 19. storočia severné krídlo. V roku 1892 kaštieľ modernizoval Rudolf Zichy. V druhej polovici 20. storočia tu sídlila základná škola, záhrada bola rozparcelovaná a zastavaná. Po roku 1989 kaštieľ chátral. Obnovou prešiel v rokoch 2012 – 2013.  Interiéry sú plochostropé. Fasády kaštieľa sú členené pásovou rustikou a oknami so šambránami a nadokennými rímsami, nad ktorými sú umiestnené portrétne medailóny lemované vencami. Vstupný portikus je trojosový, tvorený zdvojenými polostĺpmi. Ukončený je trojuholníkovým štítom s tympanónom.

 Kúria, jednopodlažná dvojtraktová neskorobaroková stavba na pôdoryse písmena U, z roku 1773. V roku 1973 boli asanované hospodárske budovy kúrie. Necitlivou obnovou prešla v roku 2009, ktorá spôsobila zničenie barokového tvaroslovia fasád. V interiéri sa nachádzajú pruské klenby. Fasády sú hladké, strecha je valbová.  

 Kúria, jednopodlažná dvojtraktová klasicistická stavba na pôdoryse obdĺžnika s dvoma krajnými rizalitmi, z obdobia pred rokom 1782. V roku 1977 prešla necitlivou úpravou, keď bola prefasádovaná, boli upravené okná a zlikvidované tvaroslovie fasády. V interiéri sa nachádzajú pruské klenby. Stredný úsek fasády medzi rizalitmi je tvorený presklenou arkádou. 

 Náhrobok baróna Jozefa Meška, klasicistická architektúra z roku 1789. V roku 2018 prešiel reštaurovaním. Tvorí ho kamenný sarkofág umiestnený na dvoch stupňoch. Kratšie strany bloku sú ukončené trojuholníkovými štítmi s tympanónmi, a nárožiach sú umiestnené akrotérie. Nachádza sa na miestnom cintoríne. 

 Kaplnka utrpenia Krista, jednopriestorová murovaná stavba na pôdoryse štvorca so stanovou strechou, z roku 1791. Donátorom kaplnky bol barón Jakub Meško. Na tri strany ju tvoria segmentovo ukončené arkády, z ktorých je len predná otvorená. Nárožia tvoria polostĺpy. V interiéri sa nachádza socha bolestného Krista lemovaná sochami sv. Jána Nepomuckého a sv. Antona.

 Rímskokatolícky Kostol  Cyrila a Metoda, trojloďová neorománska stavba so segmentovým ukončením presbytéria a predstavanou vežou, z rokov 1934 – 1935.  Autorom projektu kostola je architekt Milan Michal Harminc. Hlavná loď je plochostropá s kazetovým stropom, bočné lode majú pruské klenby. Zariadenie kostola pochádza z rokov 1940 – 1950. Fasády sú členené nárožnou rustikou z travertínových kvádrov, ktorý je použitý aj na sokel a frontóny okien s klenákmi. Okná sú polkruhovo ukončené. Veža je ukončená ihlancovou helmicou.

 Hospodárstvo a infraštruktúra  
 Doprava  
Autobusová: linky , 

 Referencie 

 Externé odkazy 
 Oficiálna stránka mestskej časti
 Územný plán mestskej časti

Krásna